સિટી બસ મ્યુનિસિપાલીટી માટે હંમેશાં માથાના દુ:ખાવા સમાન બની રહી છે. વ્યાપક ગેરવહીવટ અને ભ્રષ્ટાચારને કારણે અત્યાર સુધીમાં સિટી બસ સાથે સંકળાયેલા લોકોએ કરોડો રૂપિયા ઘરભેગા કરી દીધા છે. પરિણામે, એએમટીએસનું તંત્ર ધીરેધીરે કથળતું ગયું છે. ભૂતકાળમાં સિટી બસને માંડ એકાદ બે કરોડ પગાર પેટે ચૂકવવા પડતા હતા. હવે સ્થિતિ એવી થઈ ગઈ છે કે ૮૦ ટકા પગારનો આધાર તેણે મ્યુનિસિપાલીટી પર રાખવો પડે છે. લોકોના ટેક્સના નાણાં જે પ્રાથમિક જવાબદારી પાછળ ખર્ચવા જોઈએ તે સિટી બસ પાછળ ખર્ચવામાં આવે છે. હવે અધૂરામાં પૂરું બીઆરટીએસ સેવા શરૂ કરાઈ છે. જેની ખોટ વાર્ષિક રૂપિયા ૬૦ કરોડથી વધુ સુધી પહોંચી ગઈ છે. મ્યુનિસિપાલીટી બે ધોળા હાથીને સાચવવા દર વર્ષે રૂપિયા ૪૦૦ કરોડનું આંધણ કરી રહી છે. .